MOŽNO SPRÍSTUPNIŤ

Predkladacia správa

	V rokoch 1983 – 1993 sa na ložisku magnezitu „Dúbravský masív“ pri Jelšave realizoval predbežný geologický prieskum. Predbežný geologický prieskum znamená vyššiu etapu prieskumu ložiska – spresňovanie údajov pre budúcu ťažbu. Podľa vtedy platných predpisov (Vyhláška Ministerstva financií, Štátnej plánovacej komisie a Ústredného geologického úradu č. 9/1967 o projektovaní a financovaní geologických prác) predbežný geologický prieskum hradil štát prostredníctvom bývalého Slovenského geologického úradu, ktorého kompetencie prešli od 1. 10. 1992 na MŽP SR. V prípade, že bol predbežný geologický prieskum pozitívny a overil zásoby nerastnej suroviny vhodné pre ťažbu, náklady  na vykonaný predbežný geologický prieskum po jeho ukončení vrátila ťažobná organizácia do štátneho rozpočtu.

	Bývalé Slovenské magnezitové závody, š. p. Košice sa v priebehu roku 1994 transformovali, pričom záväzok úhrady 144 962 845,- Sk za vykonaný predbežný prieskum prešiel na jednu z novovzniknutých akciových spoločností – Slovenské magnezitové závody, a. s. Jelšava.

	Ďalšie podrobnosti o tomto záväzku, ako aj o jeho riešení, sa nachádzajú v „Informácii k žiadosti…“.  SMZ, a. s. Jelšava uhradili zatiaľ zo záväzku čiastku 31 mil. Sk, zostávajúca suma k úhrade je t. č. 113 962 845,- Sk.

	V súlade  so stratégiou surovinovej politiky štátu (uznesenie vlády SR č. 661/1995) je pre ložisko  pri Jelšave spracovaná „Štúdia otvárky ložiska Dúbravský masív pod horizontom 323 m n. m.“. Táto rieši perspektívu ložiska na ďalších cca 50 rokov, čím sa do budúcnosti  zamestnanosť  nielen  udrží,   ale aj zvýši. V regióne s nezamestnanosťou cca 36,75 % je to veľmi dôležitý aspekt. Výrobky z magnezitu idú väčšinou na export ako bázické žiaruvzdorné stavivá, využívané napr.. pre výstelky vysokých pecí. Slovenská výroba žiaruvzdorných materiálov je objemom piata najväčšia na svete, samotné ložisko Dúbravský masív je štvrtým najväčším ložiskom magnezitu na svete.

	Predpokladané náklady na otvárku nového ťažobného horizontu pod 323 m n. m. sú podľa spomenutej štúdie cca 500 mil. Sk. Na výstavbu ďalších spracovateľských kapacít sa predpokladá ďalších 300 mil. Sk. Realizáciou týchto zámerov v rokoch 2002 – 2007 sa zabezpečí bezodpadové využitie magnezitovej suroviny a postupne sa využijú aj staré banské odvaly, čím sa zlepší aj kvalita životného prostredia. V oblasti tepelného spracovania magnezitu sa má v r. 2002 vybudovať nová šachtová pec za 100 mil. Sk, ktorá bude mať nižšiu mernú spotrebu paliva (zemného plynu), čím sa zníži aj únik spalín do ovzdušia.

	Z uvedených dôvodov (príprava investičných zámerov, udržanie zamestnanosti) žiadajú  Slovenské  magnezitové  závody,  a.s.  Jelšava  odpustenie  záväzku  vo výške  cca  114 mil.  Sk s tým, že túto sumu využijú na realizáciu investičných zámerov, uvedených v tomto materiáli. Realizáciou týchto zámerov sa zlepší i kvalita životného prostredia v okolí ložiska. Pôjde o nepriamu formu štátnej pomoci podľa § 5 ods. 2 zákona o štátnej pomoci formou odpustenia záväzku za geologický prieskum na obstaranie investičného majetku vzťahujúce sa k investičnému projektu podľa § 6 zákona č. 231/1999 Z.z. o štátnej pomoci v znení zákona č. 434/2001 Z.z.

	Časti materiálu 4 a 5 majú charakter obchodného tajomstva podľa zákona č. 513/1991 Zb., preto ich nesprístupňujeme a predkladáme  ich  iba v písomnej podobe.